b'\n_START_ARTICLE_\nZvonko \xc4\x8cema\xc5\xbear\n_START_SECTION_\n\xc5\xbdivljenje in delo\n_START_PARAGRAPH_\nZvonko \xc4\x8cema\xc5\xbear se je rodil 18. oktobra 1927 v Novem mestu. Osnovno \xc5\xa1olo in gimnazijo je obiskoval v Ljubljani, kjer je tudi maturiral. Najprej je delal v razli\xc4\x8dnih slu\xc5\xbebah kot ban\xc4\x8dni uradnik, novinar, knji\xc5\xbeni\xc4\x8dar, statistik, nato pa se je ustalil pri Zavarovalnici Triglav._NEWLINE_Prvi dve besedili je napisal za Slovensko popevko, nato je za\xc4\x8del pisati za Ansambel bratov Avsenik. Do sodelovanja je pri\xc5\xa1lo preko poznanstva z Vilkom Ovsenikom, s katerim sta neko\xc4\x8d igrala \xc5\xa1ah v hotelu Slon. Ko sta se v zgodnjih jutranjih urah vra\xc4\x8dala domov, ga je Vilko vpra\xc5\xa1al, ali bi bil pripravljen napisati za ansambel kak\xc5\xa1no besedilo. \xc4\x8cema\xc5\xbear je vabilo sprejel, vendar sta morala re\xc5\xa1iti te\xc5\xbeavo njegovega nepoznavanja not. Vilko mu je vsako skladbo toliko \xc4\x8dasa igral na klavir, da si jo je zapomnil in je lahko nanjo napisal besedilo._NEWLINE_Najve\xc4\x8d besedil je napisal za Ansambel Toneta \xc5\xbdagarja, ustvarjal pa je tudi za druge. Besedilo je napisal tudi za himno Zveze voja\xc5\xa1kih gornikov Slovenije (ZVGS). V njegovih besedilih je prevladovala gorska tematika, ljubezen do planin in narave nasploh. Navdih zanje je dobival v svojih obiskih planin. Tak primer je bil tudi dogodek, ko ga je v dru\xc5\xbebi igralke Alenke Svetelove in njenega mo\xc5\xbea v steni Planjave nad Kamni\xc5\xa1kim sedlom presenetila huda to\xc4\x8da. Besedila je obi\xc4\x8dajno pisal na \xc5\xbee ustvarjene melodije._NEWLINE_\xc5\xbdivel je v Ljubljani na Rimski cesti z \xc5\xbeeno Majo, ki mu je pomagala pri nastanku nekaterih besedil. Znanci so ga opisovali kot skromnega in dobrega \xc4\x8dloveka. Poznan je bil kot strasten alpinist in ljubitelj narave, kar je izra\xc5\xbeal v svojih besedilih. Napisal je tudi druge pesmi, ki jih je izdal v pesni\xc5\xa1kih zbirkah za otroke._NEWLINE_Umrl je 31. maja 2010. Njegove posmrtne ostanke so na njegovo \xc5\xbeeljo predali v medicinske namene.'